|  |  |  |
| --- | --- | --- |
|  | **Muistio** | VN/13058/2020 |
|  | LUONNOS |  |
| PAO/KOO |  |  |
|  | 13.11.2020 |  |
|  |  |  |

VALTIONEUVOSTON ASETUS LIIKENTEEN PALVELUJEN VALTIONAVUSTUKSISTA ANNETUN VALTIONEUVOSTON ASETUKSEN 5 §:N MUUTTAMISESTA

**Taustaa**

Liikenteen palvelujen valtionavustuksesta annetun valtioneuvoston asetuksen (509/2018) 5 §:ää esitetään muutettavaksi. Asetuksessa säädetään tarkemmin liikenteen palvelujen valtionavustusten käyttämisestä, avustuslajeista, hyväksyttävistä kustannuksista, valtionavustuksen prosentuaalisesta enimmäismäärästä sekä avustuksen myöntäjästä. Kyse on muutoksesta liikenteen palvelujen valtionavustusten roolitukseen.

Asetus annetaan liikenteen palveluista annetun lain (320/2017) 173 §:n 2 momentin ja valtionavustuslain (688/2001) 8 §:n nojalla.

Asetus on tarkoitettu tulemaan voimaan yhtä aikaa liikenteen palveluista annetun lain muuttamista koskevan lain kanssa 1 päivänä tammikuuta 2021. Hallituksen esitys liikenteen palveluista annetun lain muuttamisesta ja väliaikaisesta muuttamisesta sekä niihin liittyvistä laeista (HE 202/2020 vp) on annettu eduskunnalle 29.10.2020.

**1 Liikenteen palvelujen valtionavustuksista annettu valtioneuvoston asetus**

Liikenteen palvelujen valtionavustuksista annetun valtioneuvoston asetuksen (509/2018) 5 § koskee muille kuin liikenteenharjoittajille liikenteen palvelujen kehittämiseen myönnettäviä valtionavustuksia.

**2 Ehdotetut muutokset**

Asetuksen 5 §:ää esitetään muutettavaksi siten, että pykälän otsikkoa muutettaisiin muotoon Liikenteen palvelujen kehittämiseen myönnettävä valtionavustus. Lisäksi 5 §:n 2 momentti esitetään kumottavaksi. Kumoamisella poistettaisiin kirjaus ministeriön mahdollisuudesta myöntää valtionavustusta. Liikenteen palveluista annetun lain 174 §:n 1 momentissa ministeriöllä on ollut toimivalta käyttää määrärahaa 173 §:n 1 momentin 3 kohdan mukaisiin tarkoituksiin. Lakia koskevassa muutosesityksessä tämä toimivalta esitetään poistettavaksi.

Jatkossa valtionavustusten myöntäminen on tarkoituksenmukaista keskittää Liikenne- ja viestintävirastolle. Valtionavustusten myöntäminen soveltuu viraston tehtäväksi muutoinkin sen operatiivisen luonteen vuoksi.

**3 Asian valmistelu**

Asetusmuutos on valmisteltu virkamiestyönä liikenne- ja viestintäministeriössä yhteistyössä Liikenne- ja viestintäviraston sekä Väyläviraston kanssa. Asetuksesta pyydetään ministeriöiltä lausunnot muutosehdotusten mahdollisista vaikutuksista ministeriöiden toimintaan.

Asetusluonnoksen suomenkielinen versio on ollut oikeusministeriössä laintarkastuksessa.

**4 Voimaantulo**

Asetuksen olisi tarkoitus tulla voimaan tammikuussa 2021.

**5 Esitys**

Esitetään, että valtioneuvosto antaisi asetuksen liikenteen palvelujen valtionavustuksista annetun valtioneuvoston asetuksen 5 §:n muuttamisesta.